CELEX: 32021D2136
Language: da
Date: 2021-12-02 00:00:00
Title: Rådets afgørelse (FUSP) 2021/2136 af 2. december 2021 om en bistandsforanstaltning inden for rammerne af den europæiske fredsfacilitet til støtte for Republikken Moldovas væbnede styrker

3.12.2021   
               
               
                  DA
               
               
                  Den Europæiske Unions Tidende
               
               
                  L 432/63
               
            
         RÅDETS AFGØRELSE (FUSP) 2021/2136
         af 2. december 2021
         om en bistandsforanstaltning inden for rammerne af den europæiske fredsfacilitet til støtte for Republikken Moldovas væbnede styrker
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 41, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     I henhold til Rådets afgørelse (FUSP) 2021/509 (1) er der oprettet en europæisk fredsfacilitet (EPF) til medlemsstaternes finansiering af EU-aktioner inden for den fælles udenrigs- og sikkerhedspolitik med henblik på at bevare fred, forebygge konflikter og styrke den internationale sikkerhed i medfør af traktatens artikel 21, stk. 2, litra c). I henhold til artikel 1, stk. 2, litra b), nr. i), i afgørelse (FUSP) 2021/509 kan EPF navnlig finansiere aktioner til at styrke tredjelandes og regionale og internationale organisationers kapaciteter vedrørende militær- og forsvarsanliggender.
                  
               
                     (2)
                  
                  
                     Unionen støtter kraftigt Republikken Moldovas suverænitet og territoriale integritet inden for landets internationalt anerkendte grænser med en særlig status for Transnistrien. Unionen er engageret i en samlet, fredelig og varig løsning af konflikten vedrørende Transnistrien inden for rammerne af 5 + 2-formatet.
                  
               
                     (3)
                  
                  
                     Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side (2) har til formål at uddybe dialogen og samarbejdet inden for udenrigs- og sikkerhedspolitik, herunder den fælles sikkerheds- og forsvarspolitik (FSFP), og behandler bl.a. spørgsmål som konfliktforebyggelse, krisestyring og regional stabilitet.
                  
               
                     (4)
                  
                  
                     I den fælles meddelelse fra marts 2020 om »Politikken for Det Østlige Partnerskab efter 2020: Styrkelse af robustheden — resultater for alle gennem Det Østlige Partnerskab« og i det fælles arbejdsdokument fra tjenestegrenene fra juli 2021 om »Genopretning, resiliens og reform: prioriteterne for Det Østlige Partnerskab efter 2020« fremhæves styrkelse af robustheden for Østpartnerskabsregionen i de kommende år.
                  
               
                     (5)
                  
                  
                     Republikken Moldovas væbnede styrker spiller en vigtig rolle med hensyn til at sørge for sikkerhed og stabilitet i landet. Sikkerhedssituationen kræver en styrkelse af de militære kapaciteter, som også kan anvendes under kriseindsats for at garantere civilbefolkningens sikkerhed.
                  
               
                     (6)
                  
                  
                     Republikken Moldovas regering er i færd med at gennemføre reformer, herunder i sikkerheds- og forsvarssektoren, med betydelige finansielle og materielle udgifter. For at støtte disse bestræbelser søger Unionen at bidrage til at styrke identificerede militære kapaciteter i Republikken Moldovas væbnede styrker.
                  
               
                     (7)
                  
                  
                     Republikken Moldovas vicepremierminister og minister for udenrigsanliggender og europæisk integration anmodede i sin skrivelse af 11. oktober 2021 til Unionens højtstående repræsentant for udenrigsanliggender og sikkerhedspolitik (»den højtstående repræsentant«) i overensstemmelse med artikel 59, stk. 1, i afgørelse (FUSP) 2021/509 om støtte til de væbnede styrker gennem styrkelse af militærlægetjenestens og ingeniørbataljonens kapacitet.
                  
               
                     (8)
                  
                  
                     Denne bistandsforanstaltning skal gennemføres under hensyntagen til principperne og kravene i afgørelse (FUSP) 2021/509 og i overensstemmelse med reglerne for gennemførelse af indtægter og udgifter, der finansieres inden for rammerne af EPF, og under overholdelse af Rådets fælles holdning 2008/944/FUSP (3).
                  
               
                     (9)
                  
                  
                     Rådet bekræfter på ny, at det er fast besluttet på at beskytte, fremme og overholde menneskerettighederne, de grundlæggende frihedsrettigheder og de demokratiske principper og at styrke retsstatsforhold og god regeringsførelse i overensstemmelse med De Forenede Nationers pagt, verdenserklæringen om menneskerettighederne og folkeretten, navnlig den internationale menneskerettighedslovgivning og den humanitære folkeret —
                  
               VEDTAGET DENNE AFGØRELSE:
         
            Artikel 1
            Oprettelse, mål, anvendelsesområde og varighed
            
               1.   Der oprettes hermed en bistandsforanstaltning, som skal finansieres inden for rammerne af den europæiske fredsfacilitet (EPF) (»bistandsforanstaltningen«), til fordel for Republikken Moldova (»modtageren«).
            
            
               2.   Målet med bistandsforanstaltningen er at øge kapaciteten i Republikken Moldovas væbnede styrkers militærlægetjeneste og ingeniørbataljon (»væbnede styrker«), herunder deres evne til at yde deres respektive tjenester til civile under kriser eller nødsituationer, samt at udvide Moldovas kapacitet til at bidrage til FSFP-militærmissioner og -operationer.
            
            
               3.   For at nå målet i stk. 2 finansierer bistandsforanstaltningen levering af følgende udstyr, der ikke er bestemt til at dræbe, og forsyninger til de væbnede styrkers enheder, der er omhandlet i nævnte stykke:
               
                           a)
                        
                        
                           medicinsk udstyr til militærlægetjenesten og
                        
                     
                           b)
                        
                        
                           ammunitionsrydningsudstyr til ingeniørbataljonen.
                        
                     
            
               4.   Bistandsforanstaltningens varighed er 36 måneder fra datoen for indgåelse af aftalen mellem administratoren for bistandsforanstaltninger, der handler som anvisningsberettiget, og den enhed, der er omhandlet i denne afgørelses artikel 4, stk. 2, i overensstemmelse med artikel 32, stk. 2, litra a), i afgørelse (FUSP) 2021/509.
            
         
         
            Artikel 2
            Finansielle ordninger
            
               1.   Det finansielle referencegrundlag til dækning af udgifterne i forbindelse med bistandsforanstaltningen udgør højst 7 000 000 EUR. I overensstemmelse med artikel 29, stk. 5, i afgørelse (FUSP) 2021/509 kan administratoren for bistandsforanstaltninger indkalde bidrag op til 6 300 000 EUR efter vedtagelsen af denne afgørelse. De bidrag, som indkaldes af administratoren for bistandsforanstaltninger, må kun benyttes til at betale udgifter inden for de grænser, der er godkendt af udvalget nedsat ved afgørelse (FUSP) 2021/509 i ændringsbudgettet for 2021 svarende til denne bistandsforanstaltning.
            
            
               2.   Alle udgifter forvaltes i overensstemmelse med afgørelse (FUSP) 2021/509 og reglerne for gennemførelse af indtægter og udgifter, der finansieres inden for rammerne af EPF.
            
         
         
            Artikel 3
            Ordninger med modtageren
            
               1.   Den højtstående repræsentant indgår de nødvendige ordninger med modtageren for at sikre dens overholdelse af de krav og betingelser, der er fastsat i denne afgørelse, som en betingelse for ydelse af støtte inden for rammerne af bistandsforanstaltningen.
            
            
               2.   De ordninger, der er omhandlet i stk. 1, skal omfatte bestemmelser, der forpligter modtageren til at sikre:
               
                           a)
                        
                        
                           at de enheder i de væbnede styrker, der støttes inden for rammerne af bistandsforanstaltningen, overholder den relevante folkeret, navnlig den internationale menneskerettighedslovgivning og den humanitære folkeret
                        
                     
                           b)
                        
                        
                           korrekt og effektiv anvendelse af aktiver, der stilles til rådighed inden for rammerne af bistandsforanstaltningen, til de formål, hvortil de stilles til rådighed
                        
                     
                           c)
                        
                        
                           tilstrækkelig vedligeholdelse af aktiver, der stilles til rådighed inden for rammerne af bistandsforanstaltningen, for at sikre, at de er anvendelige og operationelt disponible i deres livscyklus
                        
                     
                           d)
                        
                        
                           at aktiver, som stilles til rådighed inden for rammerne af bistandsforanstaltningen, ikke vil gå tabt eller blive overført uden samtykke fra det facilitetsudvalg, der er nedsat ved afgørelse (FUSP) 2021/509, til andre personer eller enheder end dem, der er udpeget i disse ordninger, ved afslutningen af deres livscyklus.
                        
                     
            
               3.   De ordninger, der er omhandlet i stk. 1, skal omfatte bestemmelser om suspension og ophævelse af støtten inden for rammerne af bistandsforanstaltningen, hvis modtageren ikke opfylder de forpligtelser, der er fastsat i stk. 2.
            
         
         
            Artikel 4
            Gennemførelse
            
               1.   Den højtstående repræsentant er ansvarlig for at sikre gennemførelsen af denne afgørelse i overensstemmelse med afgørelse (FUSP) 2021/509 og med reglerne for gennemførelse af indtægter og udgifter, der finansieres inden for rammerne af EPF, og med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger inden for rammerne af EPF.
            
            
               2.   Gennemførelsen af de aktiviteter, der er omhandlet i artikel 1, stk. 3, varetages af Litauens centrale projektstyringsagentur (CPMA).
            
         
         
            Artikel 5
            Overvågning, kontrol og evaluering
            
               1.   Den højtstående repræsentant sikrer overvågning af modtagerens opfyldelse af de forpligtelser, der fastsættes i overensstemmelse med artikel 3. Denne overvågning skal skabe bevidsthed om konteksten og risiciene for tilsidesættelse af de forpligtelser, der fastsættes i overensstemmelse med artikel 3, og skal bidrage til at forebygge sådanne tilsidesættelser, herunder krænkelser af internationale menneskerettighed og den humanitære folkeret begået af enheder i de væbnede styrker, som støttes inden for rammerne af bistandsforanstaltningen.
            
            
               2.   Kontrollen af udstyr og forsyninger efter afsendelse tilrettelægges som følger:
               
                           a)
                        
                        
                           leveringsverifikation, hvorved leveringsattester skal undertegnes af slutbrugerstyrkerne ved overdragelsen af ejendomsretten
                        
                     
                           b)
                        
                        
                           rapportering om aktiviteterne, hvorved modtageren skal aflægge årligt rapport om de aktiviteter, der involverer udpeget udstyr, som stilles til rådighed inden for rammerne af bistandsforanstaltningen; rapporteringen skal fortsætte, indtil Den Udenrigs- og Sikkerhedspolitiske Komité (PSC) ikke længere finder det nødvendigt
                        
                     
                           c)
                        
                        
                           kontrol på stedet, hvorved modtageren efter anmodning skal give den højtstående repræsentant adgang til at foretage kontrol på stedet.
                        
                     
            
               3.   Den højtstående repræsentant foretager en evaluering i form af en struktureret første vurdering af bistandsforanstaltningen seks måneder efter den første levering af udstyr. Dette kan indebære besøg på stedet for at kontrollere udstyr, forsyninger og tjenester, der leveres inden for rammerne af bistandsforanstaltningen, eller andre effektive typer af oplysninger, der gives uafhængigt. En endelig evaluering foretages, når leveringen af udstyr, forsyninger og tjenester inden for rammerne af bistandsforanstaltningen er afsluttet, for at vurdere, om bistandsforanstaltningen har bidraget til at nå de erklærede mål.
            
         
         
            Artikel 6
            Rapportering
            I gennemførelsesperioden forelægger den højtstående repræsentant halvårlige rapporter om gennemførelsen af bistandsforanstaltningen for PSC i overensstemmelse med artikel 63 i afgørelse (FUSP) 2021/509. Administratoren for bistandsforanstaltninger oplyser regelmæssigt det ved afgørelse (FUSP) 2021/509 nedsatte facilitetsudvalg om modtagelsen af indtægter og afholdelsen af udgifter i overensstemmelse med nævnte afgørelses artikel 38, herunder ved at give oplysninger om de involverede leverandører og underleverandører.
         
         
            Artikel 7
            Suspension og ophør
            PSC kan beslutte helt eller delvis at suspendere gennemførelsen af bistandsforanstaltningen i overensstemmelse med artikel 64 i afgørelse (FUSP) 2021/509.
            PSC kan også henstille, at Rådet ophæver bistandsforanstaltningen.
         
         
            Artikel 8
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 2. december 2021.
            
               
                  På Rådets vegne
               
               J. VRTOVEC
               
                  Formand
               
            
         
         
            (1)  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 24.3.2021, s. 14).
         
            (2)  EUT L 260 af 30.8.2014, s. 4.
         
            (3)  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (EUT L 335 af 13.12.2008, s. 99).